รัฐเท4.4หมื่นล้านถึงมือชาวบ้าน
“สุวพันธุ์” เผยอนุมัติเงินกองทุนหมู่บ้านแล้ว 4.4 หมื่นล้าน ถึงมือประชาชน 2.8 ล้านราย
21 พ.ย. 2558

“สุวพันธุ์” เผยอนุมัติเงินกองทุนหมู่บ้านแล้ว 4.4 หมื่นล้าน ถึงมือประชาชน 2.8 ล้านราย
นายสุวพันธุ์ ตันยุวรรธนะ รมต.ประจำสำนักนายกรัฐมนตรี เปิดเผยว่า ณ วันที่ 16 พ.ย. มีกองทุนหมู่บ้านที่ยื่นขอกู้เงินจากธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) รวม 5 หมื่นกองทุน คิดเป็น 83.59% จากกองทุนหมู่บ้านเกรดเอและบีทั้งหมด 5.98 หมื่นกองทุน และได้รับอนุมัติเงินกู้แล้ว 4.57 หมื่นกองทุน เม็ดเงิน 4.48 หมื่นล้านบาท โดยมีผู้ที่ได้รับสินเชื่อโดยตรง 2.8 ล้านราย
นายสุวพันธุ์ ระบุว่า แม้ว่าคณะรัฐมนตรี (ครม.) มีมติอนุมัติจัดสรรเงินกู้ให้กองทุนหมู่บ้านเกรดเอและบีที่มีจำนวน 6 หมื่นกองทุน แต่ปรากฏว่าธนาคารไม่อนุมัติปล่อยสินเชื่อให้กับบางกองทุน เนื่องจากมีปัญหาการดำเนินงาน เช่น ไม่มีเงินออมในกองทุน ไม่มีเงินหมุนเวียนในบัญชี และมีหนี้เสีย (เอ็นพีแอล) จึงได้สั่งการให้สำนักงานกองทุนหมู่บ้านและชุมชนเมืองแห่งชาติ (สทบ.) ประเมินคุณภาพกองทุนหมู่บ้านทั่วประเทศใหม่ทั้งหมด คาดว่าจะเริ่มได้หลังเดือน ม.ค.ปีหน้าเป็นต้นไป  
สำหรับมาตรการส่งเสริมความเป็นอยู่ระดับหมู่บ้านผ่านกลไกกองทุนหมู่บ้าน 6 หมื่นล้านบาท คาดว่าจะจัดสรรเม็ดเงินทั้งหมดเข้าสู่ระบบเศรษฐกิจได้ภายในปีนี้
นายสุวพันธุ์ กล่าวว่า ในส่วนความคืบหน้าการจัดสรรเงินเพิ่มทุนกองทุนหมู่บ้านระยะที่ 3 ไม่เกิน 1 ล้านบาท ให้กับกองทุนเกรดซีและดี 1.8 หมื่นกองทุนนั้น ขณะนี้กองทุนได้ทยอยส่งแผนฟื้นฟูมาให้ สทบ.พิจารณา หาก สทบ.เห็นชอบก็จะเสนอให้คณะกรรมการกองทุนหมู่บ้านและชุมชนเมืองแห่งชาติ (กทบ.) อนุมัติเงินเพิ่มทุนต่อไป
นอกจากนี้ พล.อ.ประยุทธ์ จันทร์โอชา นายกฯ สั่งการให้เตรียมความพร้อมกองทุนหมู่บ้านเพื่อเป็นกลไกขับเคลื่อนเศรษฐกิจฐานรากควบคู่กับนโยบายประชารัฐ โดยจะให้กองทุนเข้ามามีบทบาทในการจัดทำและดำเนินโครงการที่จะสร้างรายได้เสริมให้ประชาชนในพื้นที่ หรือเกิดประโยชน์ส่วนรวม
“จะเห็นได้ว่ามีโครงการดีๆ เกิดมาจากกองทุนหมู่บ้าน เช่น ประปาชุมชน ทำถนนขนาดเล็กเพื่อขนส่งสินค้าเกษตร” นายสุวพันธุ์ ระบุ